钦定古今图书集成/明伦汇编/人事典/第109卷 > 《褚氏遗书》 > 《辨书》
## 钦定古今图书集成/明伦汇编/人事典/第109卷 > 《褚氏遗书》 > 《辨书》

尹彦成问曰：“五运六气，是邪非邪？”曰：“大挠作甲子，隶
首作数，志岁月日时远近耳。故以当年为甲子岁，冬至为甲子月，朔为甲子日，夜半为甲子时，使岁月日
时积一十百千万，亦有条而不紊也。配以五行，位以
五方，皆人所为也。岁月日时，甲子乙丑，次第而及。天
地五行，寒暑风雨，仓卒而变。人婴所气，疾作于身，气
难预期，故疾难预定；气非人为，故疾难人测。推验多
舛，拯救易误，俞扁弗议，淳华未稽，吾未见其是也。”曰：
“《素问》之书，成于黄岐，运气之宗，起于《素问》”，将古圣哲
妄邪？曰：尼父删经，三坟尢废，扁鹊卢出，卢医遂多，尚
有黄岐之医籍乎？后书之托名于圣哲也？曰：“然则诸
书不足信邪？”曰：“由汉而上，有说无方”，由汉而下，有方
无说。说不乖理，方不违义，虽出后学，亦是良师。“固知
君子之言，不求贫朽，然于《武成》之策，亦取二三。”曰：“居
今之世，为古之工，亦有道乎？”曰：“师友良医，因言而识
变。观省旧典，假筌以求鱼。博涉知病，多诊识脉，屡用
达药，则何愧于古人。”